## El CECOPI alerta del fort vent i recomana extremar les precaucions davant del risc d’incendis forestals

*** La secretària autonòmica de Seguretat i Emergències informa que s’ha donat per extingit l’incendi de la campa d’Alberic i “totes les persones han tornat a les seues cases i residències”
* El dispositiu de neteja i extracció de llots “treballa a bon ritme en 160 aparcaments i soterranis”**

La secretària autonòmica de Seguretat i Emergències, Irene Rodríguez, ha informat de les principals qüestions que s’han abordat en la reunió del CECOPI, en la qual ha participat el subdelegat del Govern a la Comunitat Valenciana, José Rodríguez Jurado.

En la reunió del CECOPI, com ha indicat Irene Rodríguez, s’ha tractat “la necessitat de recordar, com a avís a la població, que hi ha activa una alerta taronja per vents en l’interior de Castelló i groga en l’interior de la província de València”. En este sentit, ha subratllat la importància de “transmetre esta informació a la població perquè estiga assabentada i s’extremen les precaucions”.

A més, tal com ha assenyalat la secretària autonòmica, esta alerta per vent “implica també una alerta nivell 3 i 2 (extrem i alt) en matèria d’incendis forestals”. Per tant, “hem d’estar atents davant de qualsevol fum i, per favor, telefonar al 1·1·2 perquè es puguen activar els dispositius”.

Cal recordar que amb nivell 3 de risc d’incendi forestal, com és la previsió per a demà 20 de desembre en l’interior nord de Castelló, queda prohibit encendre qualsevol classe de foc en entorn natural i utilitzar ferramentes mecàniques.

Pel que fa a les intervencions que s’estan realitzant en els municipis afectats, Irene Rodríguez ha apuntat que “continuen els treballs habituals i el dispositiu d’extracció de llots en garatges i soterranis a bon ritme”. “Estem treballant en aproximadament 160 garatges i esperem poder acabar prompte les tasques en estes instal·lacions afectades pel llot”, ha afegit.

D’altra banda, la secretària autonòmica ha detallat que, “quant als incidents que teníem oberts, com l’incendi d’Alberic, ahir es va donar per controlat i hui per extingit, i totes les persones ja han tornat a les seues cases i residències”. “Ja hi ha normalitat en la zona”, ha afirmat.

Finalment, Irene Rodríguez ha comentat que “es continua treballant en el dispositiu de vigilància en les campes d’apilament provisionals per a controlar possibles riscos”.

Fecha: 19/12/2024